Document ID: 32006D0443

PADOMES LĒMUMS
(2006. gada 13. marts),
ar ko groza Lēmumu 2001/507/EK un Lēmumu 2001/509/EK nolūkā padarīt obligātus ANO Eiropas Ekonomikas komisijas Noteikumus Nr. 109 un 108 par atjaunotām riepām
(2006/443/EK)
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu,
ņemot vērā Padomes Lēmumu 97/836/EK (1997. gada 27. novembris) par Eiropas Kopienas pievienošanos ANO Eiropas Ekonomikas komisijas (ANO/EEK) Nolīgumam vienotu tehnisko prasību apstiprināšanai riteņu transportlīdzekļiem, aprīkojumam un detaļām, ko var uzstādīt un/vai lietot riteņu transportlīdzekļos, un par nosacījumiem to apstiprinājumu savstarpējai atzīšanai, kas piešķirti, pamatojoties uz šīm prasībām, (1)(“Pārskatītais 1958. gada nolīgums”), un jo īpaši tā 3. panta 3. punktu, 4. panta 2. punkta otro ievilkumu un 4. punktu,
ņemot vērā Komisijas priekšlikumu,
ņemot vērā Eiropas Parlamenta piekrišanu (2),
tā kā:
(1)
ANO/EEK Noteikumi Nr. 109 un Nr. 108 nodrošina saskaņotas prasības riepu atjaunošanai un augstu drošības un vides aizsardzības līmeni. Tās veicina brīvu atjaunotu riepu apriti.
(2)
Kopiena kļuva par Līgumslēdzēju pusi ANO/EEK Pārskatītajam 1958. gada nolīgumam ar Lēmumu 97/836/EK. Ar Lēmumu 2001/507/EK (3) un Lēmumu 2001/509/EK (4) Kopiena pievienojās attiecīgi ANO/EEK Noteikumiem Nr. 109 un Nr. 108. Pievienojoties šiem noteikumiem, Kopiena apņēmās pieņemt tos kā alternatīvu Kopienas tiesību aktiem saskaņā ar Pārskatītā 1958. gada nolīguma 2. un 3. panta noteikumiem. Tomēr, lai piemērotu šos noteikumus obligāti, attiecīgie noteikumi būtu jāiekļauj Kopienas tiesību aktos atbilstoši Lēmuma 97/836/EK 4. panta 4. punktam.
(3)
Ņemot vērā ierobežoto nepieciešamo regulējošo darbību apjomu, nav nepieciešams paredzēt abu noteikumu obligātu piemērošanu, pieņemot direktīvu, kā paredzēts Lēmumā 2001/507/EK un Lēmumā 2001/509/EK.
(4)
Attiecīgi ir jāgroza Lēmums 2001/507/EK un Lēmums 2001/509/EK,
IR PIEŅĒMUSI ŠO LĒMUMU.
1. pants
Lēmumu 2001/507/EK groza šādi:
1)
Vienīgo pantu aizstāj ar šādu:
“Vienīgais pants
Eiropas Kopiena pievienojas ANO Eiropas Ekonomikas komisijas Noteikumiem Nr. 109 par komerciālajiem transportlīdzekļiem un to piekabēm paredzētu atjaunotu pneimatisko riepu produkcijas apstiprināšanu.
No 2006. gada 13. septembra pielikumā pievienoto Noteikumu Nr. 109 normas piemēro kā obligātu nosacījumu, lai laistu tirgū atjaunotas riepas, uz kurām attiecas šo noteikumu darbības joma.”.
2)
Lēmumam 2001/507/EK pievienotos ANO/EEK Noteikumus Nr. 109 aizstāj ar tekstu šā lēmuma I pielikumā.
2. pants
Lēmumu 2001/509/EK groza šādi:
1)
Vienīgo pantu aizstāj ar šādu:
“Vienīgais pants
Eiropas Kopiena pievienojas ANO Eiropas Ekonomikas komisijas Noteikumiem Nr. 108 par mehāniskajiem transportlīdzekļiem un to piekabēm paredzētu atjaunotu pneimatisko riepu produkcijas apstiprināšanu.
No 2006. gada 13. septembra pielikumā pievienot Noteikumu Nr. 108 normas piemēro kā obligātu nosacījumu, lai laistu tirgū atjaunotas riepas, uz kurām attiecas šo noteikumu darbības joma.”.
2)
Lēmumam 2001/509/EK pievienotos ANO/EEK Noteikumus Nr. 108 aizstāj ar tekstu šā lēmuma II pielikumā.
Briselē, 2006. gada 13. martā

Labels: 13
7
1
8